Πανελλήνια Ομοσπονδία Συλλόγων

Διδακτικού και Ερευνητικού Προσωπικού

Διεύθυνση: Κτίριο Μαθηματικού (ισόγειο), Παν/πολη, 15701 ΙΛΙΣΙΑ

Ηλεκτρονικό Ταχυδρομείο: [posdep.gr@gmail.com](mailto:posdep.gr@gmail.com) Ιστοσελίδα: [www.posdep.gr](http://www.posdep.gr)

Τηλέφωνο: 210 7276445 Fax: 210 7276449

**ΕΚΤΕΛΕΣΤΙΚΗ ΓΡΑΜΜΑΤΕΙΑ**

**ΠΕΡΙΟΔΟΣ 2017-2019**

Αθήνα, 9 Μαρτίου 2017

**ΕΝΗΜΕΡΩΤΙΚΟ ΣΗΜΕΙΩΜΑ ΣΥΝΑΝΤΗΣΗΣ ΕΓ ΠΟΣΔΕΠ ΜΕ ΥΠΟΥΡΓΟ ΠΑΙΔΕΙΑΣ καθ. κ. Κ. ΓΑΒΡΟΓΛΟΥ**

Την Τετάρτη, 9 Μαρτίου 2017, πραγματοποιήθηκε συνάντηση της Εκτελεστικής Γραμματείας της ΠΟΣΔΕΠ με τον Υπουργό Παιδείας κ. Κ. Γαβρόγλου, μετά από αίτημα της ΠΟΣΔΕΠ. Στη συνάντηση συμμετείχε ο Γενικός Γραμματέας του Υπουργίου Παιδείας κ. Ι. Παντής και τα μέλη της Ε.Γ της ΠΟΣΔΕΠ Ε. Ευσταθόπουλος, Χ. Φείδας, Ι. Χατζηπαυλίδης, Ν. Σταυρακάκης και Ε. Ρογδάκης.

Τα θέματα που τέθηκαν εκ μέρους της ΠΟΣΔΕΠ ήταν :

1. Οικονομικά των Πανεπιστημίων (Χρηματοδότηση Παν/μίων, Μισθολόγιο μελών ΔΕΠ - Εφαρμογή της απόφασης του ΣτΕ για τις αποδοχές των Πανεπιστημιακών Καθηγητών)
2. Θεσμικό πλαίσιο λειτουργίας των Πανεπιστημίων (Μεταπτυχιακές Σπουδές, Εκλογή Αντιπρυτάνεων, Μετεγγραφές φοιτητών, Νέες θέσεις ΔΕΠ, Σύνθεση Διδακτικού και Ερευνητικού προσωπικού, Θέση σε αργία μελών ΔΕΠ, Ανωτατοποίηση της ΕΣΔΥ)
3. Ρυθμίσεις που προωθεί το Υπουργείο Υγείας για τα Πανεπιστημιακά Νοσοκομεία, Πανεπιστημιακές Κλινικές και Πανεπιστημιακούς ιατρούς.
4. Ποιότητα ακαδημαϊκού περιβάλλοντος (φαινόμενα βίας, ανομίας και καταστροφών κ.α)
5. Πανεπιστημιακά συγγράμματα (Προβλήματα των συγγραφέων επιστημονικών συγγραμμάτων και προτάσεις)

Οι τοποθετήσεις του Υπουργού γι αυτά ήταν:

1. ***Οικονομικά Πανεπιστημίων***

*α. Χρηματοδότηση Παν/μίων.* Δημιουργήθηκε Επιτροπή για τα οικονομικά της εκπαίδευσης με εμπειρογνώμονες απ’ όλα τα κόματα, η οποία θα καταγραψει τις ανελαστικές δαπάνες και θα προτείνει στα κόματα να δεσμευτούν στα ελάχιστα επίπεδα χρηματοδότησης ώστε σε 3 χρόνια να κλείσει η ψαλίδα της υποχρηματοδότησης.

*β. Αποδοχές καθηγητών.* Δεν υπάρχειι καμία εξέλιξη για το γνωστό θέμα των αποδοχών των καθηγητών και των αποφάσεων του ΣτΕ. Ο κ. Παντής ανέφερε ότι η κατάρτιση νέου μισθολογίου δεν προχώρησε λόγω των γνωστών δημοσιονομικών περιορισμών.

1. ***Θεσμικό πλαίσιο λειτουργίας των Πανεπιστημίων***

α. *Μεταπτυχιακές* *Σπουδές*. Θα καταθέσει σύντομα ένα αρχικό σχέδιο νόμου πάνω στο οποίο θα συζητήσει με την ΠΟΣΔΕΠ, σε συγκεκριμένα σημεία. Γι αυτό το λόγο θα οριστεί σύντομα νέα συνάντηση έως το τέλος Μαρτίου.

*β. Εκλογή Αντιπρυτάνεων.* Θεωρούν ότι η σχετική διάταξη της εκλογής Αντιπρυτάνεων με μονοσταυρία σε ξεχωριστό ψηφοδέλτιο από αυτό του Πρύτανη είναι προς τη σωστή κατεύθυνση και πρόκειται να προχωρήσουν στη νομοθέτησή της.

*γ. Μετεγγραφές* *φοιτητών*. Πρόκειται για ένα δύσκολο θέμα για το οποίο το Υπουργείο αναζητά λύση με αλλαγή του συστήματος μοριοδότησης των μετεγγραφών.

*δ. Νέες θέσεις ΔΕΠ.* Εξελίσσονται οι διαδικασίες εκλογής για 500 θέσεις για το 2017, έχουν ανακοινωθεί 500 θέσεις για το 2018 και η κυβέρνηση έχει αποφασίσει ν’ ανακοινώσει άλλες 500 για το 2019. Μετά, ο στόχος είναι να προκηρύσσονται οι θέσεις που κενώνονται από αφυπηρέτηση.

*ε. Σύνθεση Διδακτικού και Ερευνητικού προσωπικού.* Αναζητείται τρόπος αναβάθμισης των μελών ΕΔΙΠ που έχουν τα προσόντα.

*στ. Θέση σε αργία μελών ΔΕΠ.* Το θέμα θα εξεταστεί μαζί με τους νομικούς συμβούλους του Υπουργού.

1. ***Ρυθμίσεις που προωθεί το Υπουργείο Υγείας για τα Πανεπιστημιακά Νοσοκομεία, Πανεπιστημιακές Κλινικές και Πανεπιστημιακούς ιατρούς.*** Ο Υπουργός δήλωσε ότι το ζήτημα αυτό χρειάζεται μελέτη και ότι έχει συνεννοηθεί με τον Υπουργό Υγείας να προχωρήσουν στην ίδρυση ενός διυπουργικού οργάνου που θα εξετάζει όλα αυτά τα θέματα, στο οποίο θα εντάξει και εκπροσώπους της ΠΟΣΔΕΠ.
2. ***Ποιότητα ακαδημαϊκού περιβάλλοντος (φαινόμενα βίας, ανομίας και καταστροφών κ.α).***

Ο Υπουργός δήλωσε ότι θα πρέπει πρώτα να γίνει συζήτηση στα ΑΕΙ για το φαινόμενο της βίας στους χώρους τους και μετά να ακολουθήσει συζήτηση με την πολιτεία.

1. ***Πανεπιστημιακά*** ***συγγράμματα***. Στόχος είναι να προστατευθεί το καλό σύγγραμμα με μείωση της υπέρογκης δαπάνης. Συζητούνται διάφορες λύσεις (π.χ. ηλεκτρονικό σύγγραμμα).

Επιπλέον, ο Υπουργός ενημέρωσε την Ε.Γ ότι γίνεται κωδικοποίηση της υπάρχουσας νομοθεσίας για τα ΑΕΙ από την ομάδα της συναδέλφου κ. Καρύμπαλη από το ΑΠΘ και πρόκειται μέσα στην Άνοιξη να κατατεθεί στη Βουλή για νομοθέτηση αυτό το πλαίσιο μαζί με τις νέες διατάξεις που σχεδιάζονται (ΠΜΣ, εκλογή αντιπρυτάνεων, περιφερειακά συμβούλια κ.λ.π.). Τέλος, ζήτησε προτάσεις από την ΠΟΣΔΕΠ για τη μεγαλύτερη αυτονομία των Πανεπιστημίων.

Στη συζήτηση συμμετείχε και ο Γ.Γ του Υπ. Παιδείας κ. Γ. Παντής. Οι βασικότερες τοποθετήσεις του επικεντρώθηκαν:

α) στην ανάγκη για αλλαγή κουλτούρας στα Πανεπιστήμια

β) στην ανάλυση του αριθμού των εισακτέων για τον οποίο σχεδιάζεται σταδιακή μείωση

γ) στις μετεγγραφές, για το σύστημα των οποίων μελετάται παρέμβαση με στόχο τη μείωση τους.

δ) στην αναγνώριση των επαγγελματικών δικαιωμάτων των αποφοίτων των τμημάτων των πανεπιστημιών.

Μετά το τέλος της συνάντησης ακολούθησαν δηλώσεις του Υπουργού και του Προέδρου της ΠΟΣΔΕΠ οι οποίες δημοσιεύθηκαν (μπορεί κανείς να τις βρει στην ιστοσελίδα του Υπ. Παιδείας: <https://www.minedu.gov.gr/eidiseis/27265-09-03-17-synantisi-tou-kosta-gavroglou-me-to-proedreio-ton-panepistimiakon> )

Με εκτίμηση,

|  |  |  |
| --- | --- | --- |
| Ο Πρόεδρος  **Στάθης Ευσταθόπουλος**  Καθηγητής Ε.Κ.Π.Α. | σάρωση0001 | Ο Γραμματέας  **Χαράλαμπος Φείδας**  Αναπλ. Καθηγητής Α.Π.Θ |